Številka: 6111-16/2019

Datum: 29. 10. 2019

**JAVNI NATEČAJ ZA IZBOR CELOSTNE GRAFIČNE PODOBE OBELEŽITVE 160-LETNICE ROJSTVA SKLADATELJA HUGA WOLFA (oznaka CGP Hugo Wolf)**

1. **NAZIV IN SEDEŽ ORGANA, KI OBJAVLJA JAVNI NATEČAJ:**

Republika Slovenija, Ministrstvo za kulturo, Maistrova ulica 10, 1000 Ljubljana

1. **PREDMET JAVNEGA NATEČAJA:**

Izbor celostne grafične podobe obeležitve 160-letnice rojstva skladatelja Huga Wolfa (CGP Hugo Wolf)

**3. NAMEN JAVNEGA NATEČAJA:**

Leta 2020 obeležujemo 160-letnico rojstva mednarodno uveljavljenega, v Slovenj Gradcu rojenega skladatelja Huga Wolfa. S kulturnimi dogodki, ki bodo potekali skozi vse leto, želimo okrepiti prepoznavnost tega izjemnega umetnika in poudariti pomen njegovega dela za razvoj glasbe. S tem javnim natečajem Ministrstvo za kulturo (organizator) izbira celostno grafično podobo te pomembne obletnice.

**4. VSEBINSKA IZHODIŠČA:**

Slovenija je bila zaradi svoje geografske lege od nekdaj stičišče različnih kultur in zato tudi vsaj začasna domovina številnim umetnikom, ki danes sodijo med najuglednejša imena v mednarodni javnosti. Mojster samospeva, skladatelj Hugo Wolf, je svoje izjemno ustvarjalno, čeprav kratko in tragično življenje, preživljal v Slovenj Gradcu in na Dunaju. Njegova glasba, s katero je zaznamoval celoten srednjeevropski kulturni prostor, je še danes priljubljena med glasbenimi navdušenci (biografija Huga Wolfa je priložena).

Z izbrano CGP želimo domači in mednarodni javnosti predstaviti Huga Wolfa kot srednjeevropskega skladatelja slovenskih korenin, ki ima zasluge za razvoj moderne glasbene umetnosti.

**5. POGOJI ZA SODELOVANJE:**

Na javnem natečaju lahko sodelujejo pravne in fizične osebe, ki delujejo na področju oblikovanja vizualnih komunikacij. Če je prijavitelj pravna oseba, mora v prijavnem obrazcu navesti, kdo je avtor predloga.

Na javnem natečaju ne smejo sodelovati predstavniki organizatorja, člani komisije ali njihovi ožji sorodniki do vključno drugega kolena.

Predlogi morajo biti v celoti izdelani v slovenskem jeziku ter morajo biti skladni z vsebinskimi izhodišči iz 4. točke.

Vsak prijavitelj sam nosi stroške priprave in predložitve predloga.

Avtor izbranega in nagrajenega predloga CGP je dolžan z organizatorjem skleniti pogodbo o izključnem prenosu materialnih avtorskih pravic na dan podpisa pogodbe, ki obsega pravico do reproduciranja, distribuiranja, predelave, javnega prikazovanja, brez časovne in teritorialne omejitve. Avtorju ostanejo moralne avtorske pravice in se ga navaja kot avtorja CGP. Prijavitelj oziroma avtor se bo s pogodbo zavezal tudi k nerazkritju vsebine CGP, vse do njene javne predstavitve.

Če komisija ne bi izbrala nobenega predloga CGP, je organizator prost zaveze do podelitve nagrade. V tem primeru lahko prijavitelji prosto razpolagajo s svojimi predlogi, ki jim bodo na njihovo zahtevo vrnjeni.

S prijavo prijavitelji soglašajo z vsemi pogoji oziroma določili tega javnega natečaja, ki so razvidni iz vsebine objave in natečajne dokumentacije.

Prijavitelji oziroma avtorji s podpisom Izjave o avtorstvu potrjujejo, da je njihov predlog CGP v celoti izvirno in še neobjavljeno avtorsko delo oziroma, da s prijavo predloga ne kršijo nobenih avtorskih, izvajalskih ali katerihkoli drugih pravic tretjih oseb.

Organizator se zavezuje, da bo zbrane osebne podatke varoval in uporabljal v skladu z veljavnimi predpisi s področja varstva osebnih podatkov in samo za namen, za katerega so bili pridobljeni ter jih ne bo posredoval tretjim osebam.

**6. NAČIN IN ROK ODDAJE PRIJAVE NA NATEČAJ:**

Prijave s predlogi naj bodo dostavljene osebno ali poslane priporočeno po pošti v nevtralni zaprti ovojnici, ki ne bo razkrivala identitete prijavitelja (brez imena, priimka, firme ali morebitnega logotipa), z napisom **»NE ODPIRAJ, JAVNI NATEČAJ CGP HUGO WOLF«**, na naslov **MINISTRSTVO ZA KULTURO, Maistrova ulica 10, 1000 Ljubljana**, najkasneje **v ponedeljek, 9. decembra 2019 ob 12.00**.

Osnovna ovojnica naj bo označena s šifro, ki ne razkriva identitete sodelujočega (izbere si jo sodelujoči sam, npr. »šola« ali »#120974&«) in mora biti enaka na vseh oddanih dokumentih.

V notranjosti osnovne ovojnice morata biti dve ločeni nevtralni zaprti ovojnici, ki ne razkrivata identitete natečajnika in na katerih je označeno: »Ovojnica 1 – CGP« oziroma »Ovojnica 2 – Prijavitelj«, na obeh pa mora biti navedena ista šifra, kot na osnovni ovojnici.

V ovojnici, označeni z »Ovojnica 1 - CGP« in šifro sodelujočega, oddajte predlog CGP, priročnik CGP v tiskani različici, pojasnilo idejne rešitve in USB ključek s predlogom CGP v elektronski obliki. V izogib pomešanju delov posameznega predloga med ocenjevanjem vsak del predloga (vsako stran) označite z izbrano šifro sodelujočega v zgornjem kotu.

V ovojnici, označeni z »Ovojnica 2 - Prijavitelj« in šifro prijavitelja, pa oddajte izpolnjene obrazce:

* Prijava
* Izjava o sprejemanju pogojev CGP Hugo Wolf
* Izjava avtorja predloga o izvirnosti predloga CGP

Predlog, ki bo na naslov organizatorja prispel po poteku roka, bo na zahtevo prijavitelja vrnjen.

**7. VSEBINA PREDLOGA CGP:**

**Ovojnica št. 1 mora vsebovati:**

* **Predlog logotipa**, ki naj vključuje logotip in primere aplikacij logotipa. Logotip naj vključuje znakovno in tipografsko rešitev, črno-belo in barvno različico,
* **Priročnik CGP,** v katerem morajo biti opredeljene vizualne konstante, ki so temeljno izhodišče CGP,
* **Pojasnilo idejne rešitve**, ki naj bo na kratko opisana in obrazložena z vsebinsko utemeljitvijo (do 5000 znakov) in
* **USB ključek** s predlogom CGP v elektronski obliki, v formatu pdf.

**Osnovni elementi:**

* Osnova za znak
* Barvna in črno-bela izpeljanka

**Razmerja med elementi:**

* Razmerje v logotipu
* Najmanjša velikost logotipa
* Pokončna in ležeča uporaba logotipa

**Barvni sistem:**

* Barve logotipa
* Uporaba logotipa na barvnih podlagah

Dobrodošel, vendar neobvezen element predloga je grafična rešitev aplikacije logotipa na treh poljubno izbranih materialih, ki so po mnenju prijavitelja oziroma avtorja primerni za promocijo ob 160-letnici Huga Wolfa.

**Logotip mora biti pripravljen v tiskani obliki in predviden za uporabo v vektorski obliki. Priročnik CGP mora biti naročniku predan v tiskani obliki. Po sklenitvi pogodbe o prenosu materialnih avtorskih pravic bo izbrani prijavitelj naročniku predal priročnik CGP tudi v elektronski obliki.**

**8. PREGLED IN OCENJEVANJE PRIJAVLJENIH PREDLOGOV:**

Odpiranje prijav in pregled predlogov bo v četrtek, 12. decembra 2019 ob 12.00 v prostorih Ministrstva za kulturo, Maistrova 10, 1000 Ljubljana. Odpiranje prijav ne bo javno.

Predlogi, ki ne bodo izbrani, bodo prijaviteljem na njihovo zahtevo vrnjeni v roku 15 delovnih dni po objavi zmagovalca natečaja.

Strokovna komisija, ki jo bo imenoval minister za kulturo, bo na podlagi meril iz točke 9 ocenila samo tiste predloge, ki bodo izpolnjevali razpisne pogoje.

Iz ocenjevanja bodo izločeni predlogi, ki:

* ne bodo vsebovali vseh zahtevanih sestavin predloga,
* bodo prejeti po izteku roka, ki je določen za oddajo prijav,
* bodo smiselno in konceptualno odstopali od razpisne naloge.

**9. MERILA ZA OCENJEVANJE PREDLOGOV:**

**Idejna rešitev CGP – komunikacijski in kreativni vidik (najvišje možno število točk: 60)**

|  |  |  |
| --- | --- | --- |
|  | Merilo | Najvišje možno število točk |
| 1 | Kreativni vidik: sodoben vizualen pristop, izvirnost, nezamenljivost in prepoznavnost | 20 |
| 2 | Komunikacijski vidik: kreativnost in sporočilnost ideje  | 20 |
| 3 | Vsestranska uporabnost rešitve  | 20 |

**Priročnik CGP – celovitost in jasnost idejnih rešitev (najvišje možno število točk: 40)**

|  |  |  |
| --- | --- | --- |
|  | Merilo | Najvišje možno število točk |
| 1 | Celovitost v smislu vključevanja in medsebojne skladnosti vseh zahtev pri formiranju in aplikaciji idejne rešitve | 20 |
| 2 | Sporočilna jasnost in vizualna privlačnost logotipa in možnih aplikacij  | 20 |

**10. NAGRADA:**

Predlog CGP, ki ga bo strokovna komisija ocenila z najvišjim številom točk, bo prejel nagrado v znesku **2.500,00 EUR neto**. Nagrada vključuje odkup materialnih avtorskih pravic za uporabo zmagovalnega predloga CGP.

V primeru, da bo prijavitelj zmagovalnega predloga fizična oseba, mu bo nagrada izplačana v roku 30 dni od sklenitve pogodbe o prenosu materialnih avtorskih pravic na organizatorja, pri čemer se dohodek šteje za dohodek, ki je obdavčen v skladu z zakonom o dohodnini (ZDoh-2). V primeru, da bo prijavitelj zmagovalnega predloga pravna oseba ali fizična oseba z dejavnostjo, mu bo nagrada izplačana po sklenitvi omenjene pogodbe in v roku 30 dni od izstavitve računa v skladu z Zakonom o davku na dodano vrednost (ZDDV-1).

Plačilo davkov in prispevkov, povezanih z izplačilom nagrade, bremeni organizatorja.

**11. DODATNE INFORMACIJE:**

Organizator se zavezuje, da bo do izteka roka za oddajo prijav sodelujočim na voljo za podrobnejša pojasnila in dodatne informacije v zvezi z natečajem in sicer na elektronskem naslovu pr.mk@gov.si, v času uradnih ur Ministrstva za kulturo pa tudi na telefonski številki +386 (0)1 369 59 00.

Organizator si pridržuje pravico do sprememb javnega natečaja, ki morajo biti objavljene na istem mestu in na isti način, kot ta javni natečaj.

**12. PRIDRŽKI ORGANIZATORJA:**

Organizator si pridržuje pravico ustaviti postopek, zavrniti vse prijave ali odstopiti od izvedbe javnega natečaja, pod pogoji in ob smiselni uporabi 90. člena Zakona o javnem naročanju (ZJN-3).

mag. Zoran Poznič

minister